Ek is oorspronklik van 'n klein dorpie (Dordrecht) in die Oos-Kaap. Ek was vanaf 1999 by die Pionierskool, en het in 2011 gematrikuleer. Ek het vanaf 2012 aan die Universiteit Stellenbosch gestudeer, en het 'n honneursgraad in Sielkunde en in Politieke Wetenskap verwerf. Ek werk tans deeltyds by die universiteit, maar beplan om in die nabye toekoms my meestersgraad in Kliniese Sielkunde aan te pak.
Ek was ook vir drie jaar die voorsitter van die Dis-Maties-studentevereniging, 'n organisasie wat mik om bewustheid te skep van gestremdhede op kampus.
Ek geniet dit om kitaar te speel saam met my beste vriende om 'n braaivuur, wyn te proe by van Stellenbosch se bekendste en onbekendste kelders, en om op die internet oor die politiek en ander nonsens te debatteer. Ek woon tans in 'n oulike woonstelletjie saam met my gidshond (Teska), 'n swart kat genaamd Riddle, en my kêrel van twee jaar, Mark.
Floris Brown is ’n Afrikaanse digter, musikant, komponis en skaakspeler wat 'n groot rol in die maatskaplik-sosiale opheffing van sy gemeenskap speel. Hy is op 10 September 1948 op Worcester in die Boland gebore as die middelste van vyf kinders.
Gedurende sy loopbaan as digter publiseer hy 34 digbundels. In 2002 het die Nederlandse tydskrif Lava sy jaarlikse Lava Themaschrijfwedstrijd-prys vir die gedig Geraamtes aan hom toegeken.
In 1997 word ’n televisieprogram oor hom uitgesaai oor die SABC se Kaap om ses en Anthony Wilson saai in dieselfde jaar ’n dokumentêre program oor sy digkuns oor Arts Unlimited op SABC3 uit.
Van die Stigting vir Bemagtiging deur Afrikaans kry hy in 2011 op Stellenbosch ’n eretoekenning. In 2012 vereer die Cordis-Trust hom met Orde van die Kruik en Goue Pen-toekennings vir sy bydrae tot die taal en kultuur van Afrikaans.